Luiperd val man aan; van kant gemaakDie luiperd se karkas. Foto: Verskaf ŉ Luiperd is vandeesweek in die Oos-Kaap van kant gemaak nadat hy ŉ man wat met bokke boer, aangeval het. Kapt. Mali Govender, woordvoerder van die polisie in die Oos-Kaap, het Saterdag gesê inwoners van die Ndwayana-omgewing naby Peddie het sedert Augustus vanjaar klagtes by die plaaslike polisiebeamptes aangemeld dat ŉ luiperd in die omgewing opgemerk is. “Klagtes is ook ontvang dat die luiperd hul bokke as prooi gevreet het,” het sy gesê. ŉ Plaaslike inwoner wat met bokke boer, is verlede Sondag deur die luiperd aangeval toe hy na sy bokke gaan soek het. “Hy en sy kinders het op van die bokke afgekom wat vermoedelik deur die luiperd doodgemaak is. Die man het sy kinders terug huis toe gestuur om ŉ kruiwa te gaan haal om die bokke se karkasse in te laai en hy is deur die luiperd aangeval terwyl hy vir sy kinders gewag het.” Govender het gesê die man se honde het hom beskerm en die luiperd verjaag. Hy het beserings opgedoen en moes behandeling ontvang. Die polisie is Vrydagmiddag ingelig dat die gemeenskapslede die luiperd gevang en met spiese doodgemaak het. Die luiperd tussen die karkasse van die bokke wat hy glo doodgemaak het.